Quendi

I Quendi (yani Elfs in Tolkiens wehrg) buir i prest purts os Ilùvatar qui sbud ed iendheer Medioghehrd. Skeipent uno nemerti race em noble ed graciu creatures. Kwehkent kam i Mensci quayque irradyent un inner luce quod revelet id aunsam buhsa irs ment ed iren ghabs. Neid alyo race hat bruct un blaghen quem iro, ni kwohndt ia terrible balstehmens qua Meinyun im hat assignen.
Quayque samlik im Menscims, i Elfs hant oik differences, subtile yed important. Sonti daydey bulander quem i mansci bet sont quanti slanc ed ir drighencovehr est minter antplohct; ploisko pauk exceptions, Elfs sont glaber. Ir teun ed graciu traits, ir naiwowazs cuit ed ir bert okwi combine con mutu kay im dahe un enchanten aura. Un stragno legvos ed id uriende iren movs im confert un graciu gwayt : neghi esti surprindant od sonti tem agil ed sonti tem legvped quem ir stieups apterlinkwnt pauk traces ep id nuper fallt sneigv. Ir smiegd apparence est makir sontghi immun contra vasya siuges ed ghehdent parkwehre megil physic kyudsa, aun myehrse od hant uno meg miero resistence face ia vierdnic effects iom extreme temperatures.
Eti, sonti nemerti ed tehrnt yars samt grace ed un quasi imperceptible weidos. Elfs mehrnti daydey tik bi dwo sababs : ob gwalt au ob malal vis-a-vis tod mund. In senter fall, el Elf succumbhti mer-ye sien gomra ant id druna os wakt ed leust ob to id gust os gwive. Vasyi sleitus Elfs sont sammeln in ia Balmas os Mandos, id Intizarloc, in Amans dalgwest (yaschi kalt Valinor). Ter intizarnt id Fin ios Mund we bihnt reyisti do Arda kay taye oin im membern os ir genti quel hat nohct. Semkam, Elfs regnahnt ops in ia corpsa irs wi descendance.
I Elfs dyeine i Valar (Quendi : Augsa) ed sont kathire qui suagnohnt ir buhsa. Hant yed neid formal religion, ar prefernt bevide ir yazgos per poesis ed chante ed samghatend-ye kay celebre gwit ed ia ghabs im Valar. Tod respecto dia schigiowng est maung-ye bohnden iri acceptation os Meinyun quod im buit pagen ab id Chante os Creation. Eti un important sabab ios respect i spreuve dia i Valar orgwehmt ex id comprehension ed id joy i kheissent in id regard iom creations os nature qua ti im hant transmitten ed qua i dar uperwakhent. Uper quant, ploisko Eru, dyeinent Varda, iam Rayn im Valar ed iam bellstu ses os hol gena. Est qua dahsit luce, Elfs iam kale "Starenpotnia" (Elentàri wa Elbereth)
Elfs ne wane swehpe, nu-bringht im meditation sem rahat. Unte ta prista os inner pridem ressurege ir mehmens, ia wakyas iom prev tids tun samt skaun kweitert. Daydey, mergent do tod trancenstand unte takriban dwo hors cadadien yed ghehdent tehle remane unte kathire yawms aun eme rahat. Kun sonti meditend, extreme-ye moliet protiebudes Elfs sei ne est ye id saat i hieb chust pre se entrance. Tod weidos os rahat est in samstehmen con id predilection im Elfs pro noct; Mensci hant ops kalen i id Starenfolko quo ne est inexact ar Elfs tem suavide unte un starwento nocto quem unis mensc in diewo. Id vid im Elfs est ideal pro id xep iom skadhwent foresten au os un swergos, im daht uno mobilitat incomparable tei altern racen. Yed in total temos, sont kam ceters : vident khich.
Ir auri esti tem excellent, ed est aundwoi oino iom magnen sababen qua explient id qualitat os elfisk music. Ir liubh dia songv est aunegal ed hat influet ir bahsas ed ir weidos os conserve ira precieus archives. Buir i presti qui bahr ed doxeer altrims races id ghab os bahmen, tetos id nam daht iri race : Quendi = "bahndi". Ir quant bahsas, kun bihnt correct-ye swohrn, hant uno musical swonk ed besonters-ye suadehbhent poesis. Imghi elf bards ne moliet pipanges id historia iren folks ed ir epsa sub forme daumosten songvs ed poems.
Ep Medioghehrd maghe bihe enderkwitta dwo different grupps bayna i Elfs. Ir scission, quo muss in-kap id Prest Aiwo, hat formet ia bases ios antslehnken irios race do dwo separen cultures. Id altst grupp im Eldar comprindt ia tri Doms (Noldor, Vanyar ed Teleri) qua parkwohr id Megil Safer unte Medioghehrd. Pleisti pieg unte sem wakt Aman (ia Nemerti Lands) au engwn ia ripas Beleriands quod est nun uperflutten. Tik i Noldor (i Hog Elfs) ed i Sindar (Greis Elfs parts im Teleri) hant manen ep Medioghehrd pos id Grassabweir quod dehsit fin ei Prest Aiwi. Ceter Elfen Familias ed Doms sont jamiyet sub id nam Avari wa Forestelfs.
== Noldor ==
I Noldor sont ops kalen "Hog Elfs" ob sont ayn ka kwecto i noblest Quendi Medioghehrds. Sonti namen it ob sont i saul gwivs ep Endor qui hant aiwo gwiven in id Blaghen Rig Aman, ocolo id mar. Tod status esti dar meis exaltet ab ia privilegen diemens i posdehrjent con i Valar, diemens qua explient ir exceptional cultural ed linguistic raudhs. Bayna alter nams daht im Noldor wehse : Golodhrim wa Gelydh (bim Sindar) ed i Nòmin (bim Edain)
Finwë buit is prest roy im Noldor quiwert - bim Eldar - sont ex id "Dwot Familia" (i Vanyar esend ex id Prest). Ies sons Finwës (Fëanor, Fingolfin, ed Finarfin) hant sult ia tri traditional gentis qua jamiye wiswens Noldor.
Pleisti hant sword kays ed okwi ex different spalvs os greis qua dahnt un pondos os myndert. Fingolfin ed Finarfin (quom mater eet Vanyar) sbei descendants hant yando blond kays ed blou okwi.
Ex vasyens Elfs Medioghehrds, i Noldor sont i aurdhenwentsti. Menxu ir kerabs sonti norocti de wander we spehce wakt passe sakwn-ye, i de Noldor peite se organise do koims ed construge nations in bell bohrgen stets.
 Fëanor (pineg ab Venlian) eet is atsto son os Finwë (wahid purt em Finwë ed Mìriel), sampater om Fingolfin ed Finarfin. Is megst im Noldor, chef irios rebellion, is inventit id fëanori scriben, miekh ia Silmarils. Buit nict in Mithrim unte Dagor-nuin-Giliath. Eys nam eet Curunfinwë (quenya "curu" = "kerdos") ed is dahsit id sieni penkt son Curufin menxu isswo buit gnohno med id nam eys mater eedaht ei : Fëanaro, "ogwnansu", quod bihsit do Fëanor" in sindarin.
== Sindar ==
I Sindar wa "Greis Elfs" sont Eldar qui buir part ios megil Dom im Teleri. Nekam i Noldor, i Vanyar ed pleistens Teleri, hant chusen ne tehre id mar do Aman. Sont part, kam i Forestelfs, i Moriquendi wa "Noctelfs" qui naiwo vis Valinors luce.
Pleisti hant blond kays ed pallblou au greis okwi. Kam i Noldor, sont cuitpall.
Ex vasyens Elfs Medioghehrds, i Sindar sont i meist platumenos ed cooperatives. Sont excellent docers ed gohd almens sontghi interesset ab vasya orbats altern racen ne-ya keungent de copie quando kehnsent util to. To alnos contradict ia adets im Noldor qui sont prompt ad goile quo maght ses sober we modeste, kweter kwecto we nude-ye. I Greis Elfs sont un wikpact folko quod preiht id hamrahsa altern racen. Nekam i Forestelfs, strugent urbs ed ports ed skeipe meis-ye solid koims. Pelu Sindar spreuve uno meg profundo diemen con mar. Strugent puyku navs ed klut nauts.
 Legolas (act ab Orlando Bloom in ia films) est un Sinda Elf ed oino iom nev membern ios Sokwia quoy fortrohceer kay destruge id Oin Ring. Is bihsit nityo prient ios dwerghios Gimli.
== Forestelfs ==
Kun i Eldar likw ir vatan, unte ia Awa Diens, un certaino numer iren kerabs decis mane ed ne paurske Amans Luce. Ti buir namen i "Avari" (Quenya : "Ti ios Refuse") ed ir Doms pieg ep ir atavlands quer ia dohlg face, saula, id Skadh os Morgoth quod lahsit id Eust. Unte ta obscure tids, im buit dwighen endergwehme do ia deub foresta Medioghehrds quer i ghohd wander ed tupes ud i Wild Menscens qui domineer tun id major part tom lands. Baygh oku, buir gnohn sub id nam "Forestelfs"
Quayque vanschus safer westtro, sem Teleri dohlg stope unte ir periple ed naiwo vis ia Nemerti Lands. Ir communitat absorpsit Avari ed sem confusiono gnahsit de id identitat iom familias Forestelfen : pelu Teleri buir namen Forestelfs menxu tod lexis ghohld tik pro i Avari.
Ne sont pallcuit kam ir cousins, sontern eroudh, quo i kwehkeiht wal. Pleisti hant sandcolor kays ed blou au glend okwi. Moliet lakin generalise sontghi multa Doms qua maghe habe kweits meg different ud mutu.
Id culture im Forestelfs est rustic ed pau structuret sekwent ia elfisk criteria, yed est riche ed evolwt binisbat i Menscens. Buir semper swobod yed pon sem wakt, pelus ex i pepiegeer in rigs waldht ab Noldor au Sindar. Nespekent to, id widufolk semper preiht un gohd safer au un gohd aventure ed pleisti vide gwit ka un leik est-yod zaruri smyehre. Music ed schabad sont ir favorite hobbys. I Forestelfs sont i maysters iom widus ed peluwoideer de dreukmehen ed drumosgnohsa.
 Elrond (act af Hugo Weaving in ia films) eet son em Eärendil ed Elwing, qui chus mane ep Medioghehrd ye id fin ios Prest Aiwios tiel tod ios Trit. Poti os Imladris (Rivendal), bertor os Vilya, id Airring is diek ud Gilgalad. Eys namo maynt "Starakmen" in sindarin.
== Pwolelfs ==
Pwolelfs sont rar ep Medioghehrd iaghi conjugias inter Elfs ed Menscens ne sont frequent. Menxu i Dùnedain, i Corsars ed i Kyehrsen Nùmenoris hant sem elfisk (eti Maia) aserng, ir diemens con tod race tarikhe tem dalg previ quem ne sont kalen Pwolelfs : druv Pwolelfs hant uter Elf parent ed amter Mensc.
Kun nact balirhoumer, el Pwolelf dehlcti chuses kweter el acskwt id gwit es un merti mensc au tod uns Elf. Elrond os Rivendal hant chusen senter option menxu eys brater Elros (is prest roy Nùmenors) preferit bihe merti. Qui bihnti Mensci dake id Mohrtghab ed ne sont bohnden ad Meinyun kam i Elfs.
Sont pallcuit ed daydey hant castan au sword kays ed greis okwi. Moliet lakin generalise sontghi multa Doms qua maghe ses meg different.
Gwivent ops in isolet itikafs au havens os pace au bayna i Elfs. Ir culture est meg samlik tei im Sindar, quayque kaurnti dayim de ia gwits im Menscen.